b'\n_START_ARTICLE_\nYhdysvaltain 2. jalkav\xc3\xa4kidivisioona\n_START_SECTION_\nHistoria\n_START_PARAGRAPH_\nDivisioona m\xc3\xa4\xc3\xa4r\xc3\xa4ttiin ensimm\xc3\xa4isen kerran perustettavaksi ensimm\xc3\xa4isess\xc3\xa4 maailmansodassa 21. syyskuuta 1917 osaksi vakinaista armeijaa. Se muodostettiin 26. lokakuuta Bourmontissa Haute Marnessa Ranskassa, jolloin divisioonaan kuuluivat 9. ja 23. jalkav\xc3\xa4kirykmenttien muodostama 3. jalkav\xc3\xa4kiprikaati, 5. ja 6. merijalkav\xc3\xa4kirykmentin sek\xc3\xa4 6. konekiv\xc3\xa4\xc3\xa4ripataljoonan muodostama 4. merijalkav\xc3\xa4kiprikaati, kentt\xc3\xa4tykist\xc3\xb6patteristo sek\xc3\xa4 huoltojoukkoja. Kahdesti ensimm\xc3\xa4isen maailmansodan aikana divisioonankomentajana oli merijalkav\xc3\xa4enkenraali ensin prikaatikenraali Charles A. Doyen ja my\xc3\xb6hemmin kenraalimajuri John A. Lejeune, mitk\xc3\xa4 olivat samalla ainoat kerrat Yhdysvaltain historiassa, kun maavoimien divisioonaa johti merijalkav\xc3\xa4enupseeri._NEWLINE_Skotlantilaiset ja ranskalaiset veteraanit kouluttivat divisioonaa talven 1917\xe2\x80\x931918. Vaikka amerikkalaiset eiv\xc3\xa4t Ranskan sotilasjohdon mielest\xc3\xa4 viel\xc3\xa4 olleet valmiita rintamalle, Yhdysvaltain siirtoarmeija siirrettiin kev\xc3\xa4\xc3\xa4ll\xc3\xa4 1918 rintamalle pyritt\xc3\xa4ess\xc3\xa4 pys\xc3\xa4ytt\xc3\xa4m\xc3\xa4\xc3\xa4n saksalaisten eteneminen kohti Pariisia. Divisioona sai tulikasteensa Belleau Woodin taistelussa sek\xc3\xa4 sit\xc3\xa4 seuranneessa Chateau-Thierryn taisteluissa._NEWLINE_Kenraalimajuri Lejeune vastaanotti 28. hein\xc3\xa4kuuta 1918 divisioonankomentajan teht\xc3\xa4v\xc3\xa4t. Divisioona taisteli voittoisissa Soissonsin ja Blanc Montin taisteluissa sek\xc3\xa4 viimeisen\xc3\xa4 taistelunaan Meuse-Argonnen hy\xc3\xb6kk\xc3\xa4yksess\xc3\xa4, jonka seurauksena saksalaiset menettiv\xc3\xa4t mahdollisuuden sodan voittoon. Aselevon alkaessa 11. marraskuuta 1918 ja divisioonan marssittua Saksaan, jossa se oli miehitysteht\xc3\xa4viss\xc3\xa4 aina huhtikuuhun 1919 saakka. Yhtym\xc3\xa4 palasi Yhdysvaltoihin hein\xc3\xa4kuussa ja Lejeune luovutti divisioonankomentajan teht\xc3\xa4v\xc3\xa4t seuraajalleen elokuussa. _NEWLINE_Sodan aikana divisioonan riveiss\xc3\xa4 sai surmansa 4\xc2\xa0478 miest\xc3\xa4, joista maavoimien miehi\xc3\xa4 1\xc2\xa0964. Lis\xc3\xa4ksi haavoittui 17\xc2\xa0752 (9\xc2\xa0782) miest\xc3\xa4 eli yhteens\xc3\xa4 tappioina tuli 22\xc2\xa0230 (11\xc2\xa0746) miest\xc3\xa4.'